b'\n_START_ARTICLE_\nJohnstonov organ\n_START_PARAGRAPH_\nJohnstonov organ je specializiran mehanoreceptorni organ v tipalnicah \xc5\xbeu\xc5\xbeelk. Natan\xc4\x8dneje je med drugim (pedicelom) in tretjim \xc4\x8dlenom tipalnic pri ve\xc4\x8dini odraslih \xc5\xbeu\xc5\xbeelk, drugi \xc5\xa1esterono\xc5\xbeni \xc4\x8dlenono\xc5\xbeci pa tega organa nimajo._NEWLINE_Je tip hordotonalnega organa, ki ga sestavljajo po obodu pedicela \xc5\xbearkasto razporejene \xc4\x8dutilne celice (skolopidiji), ki zaznavajo deformacijo membranskega veznega dela skeleta na meji s tretjim \xc4\x8dlenom tipalnice. Na ta na\xc4\x8din \xc5\xbeu\xc5\xbeelka zazna gibanje kon\xc4\x8dnega dela tipalnice, bodisi zaradi aktivnosti mi\xc5\xa1ic, bodisi zaradi delovanja zunanjih sil. To so lahko med drugim sprememba smeri gibanja cele \xc5\xbeu\xc5\xbeelke, gravitacija ali nihanje zraka ob tipalnici._NEWLINE_Posebej razvit je pri komarjih in trza\xc4\x8dah, ki imajo zelo pove\xc4\x8dan pedicel, poln skolopidijev (okrog 7000, ki jih o\xc5\xbeiv\xc4\x8duje do 30.000 \xc4\x8dutilnih nevronov). Prvi je opisal to strukturo pri komarjih ameri\xc5\xa1ki zdravnik Christopher Johnston, po katerem je dobil organ tudi ime. Samci pri teh vrstah z njim zaznavajo zvok v bli\xc5\xbenjem zvo\xc4\x8dnem polju, ki ga z utripanjem kril proizvajajo samice, torej sodeluje pri spolnem vedenju. Frekvenca sami\xc4\x8dinega utripanja vzbudi resonanco v pahlja\xc4\x8dasto razvejani tipalnici samca, kar pomeni, da se nihanje oja\xc4\x8da, skolopidiji Johnstonovega organa pa so ugla\xc5\xa1eni na to\xc4\x8dno to frekvenco. Na podlagi zaznanega zvoka potem prepoznajo in najdejo samico. Podobno je pri vinskih mu\xc5\xa1icah, kjer z njim samice zaznavajo dvorjenje samca - posebej dobro je ta organ preu\xc4\x8den pri vrsti Drosophila melanogaster, domnevajo pa tudi, da je udele\xc5\xbeen pri zaznavanju zibajo\xc4\x8dega plesa pri delavkah v \xc4\x8debelji koloniji.'